รู้จัก Chipotle ร้านอาหารเม็กซิโก ที่กำลังมาแรง ในสหรัฐฯ
หากพูดถึงร้านอาหารแนวเม็กซิโก ที่มีชื่อเสียง  คนจำนวนไม่น้อยจะคุ้นเคยกับร้าน Taco Bell  ที่มีเจ้าของคือ บริษัท Yum! Brands เจ้าของแบรนด์ร้านฟาสต์ฟู้ดชื่อดังอย่าง Pizza Hut และ KFC
10 พ.ย. 2563

รู้จัก Chipotle ร้านอาหารเม็กซิโก ที่กำลังมาแรง ในสหรัฐฯ /โดย ลงทุนแมน
หากพูดถึงร้านอาหารแนวเม็กซิโก ที่มีชื่อเสียง 
คนจำนวนไม่น้อยจะคุ้นเคยกับร้าน Taco Bell 
ที่มีเจ้าของคือ บริษัท Yum! Brands เจ้าของแบรนด์ร้านฟาสต์ฟู้ดชื่อดังอย่าง Pizza Hut และ KFC
แต่รู้หรือไม่ว่า ในตอนนี้ Yum! Brands กำลังมีมูลค่าน้อยกว่า เชนร้านอาหารเม็กซิโกที่มีสาขาอยู่ 2,622 สาขา ในสหรัฐอเมริกา ที่ชื่อว่า Chipotle Mexican Grill (Chipotle)
Chipotle เป็นใคร ?
อะไรทำให้เจ้าของเชนร้านอาหารรายนี้ยิ่งใหญ่ขึ้นมาได้
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Chipotle อ่านว่า “ชิ-โป-เล่”
เรื่องราวของร้านนี้ เริ่มต้นขึ้นในปี ค.ศ. 1993 
ผู้ก่อตั้งร้านนี้คือ คุณ Steve Ells อดีตผู้ช่วยเชฟจากร้านอาหารหรูในซานฟรานซิสโก
ที่ตัดสินใจหันมาเปิดร้านอาหารสไตล์เม็กซิโกเล็กๆ ของตัวเอง ในเมืองเดนเวอร์ รัฐโคโลราโด สหรัฐอเมริกา
ร้านแห่งนี้ได้รับความนิยมในช่วงเวลาไม่ถึงเดือนหลังจากเปิดให้บริการ
จากที่เขาคาดว่าจะขาย Burrito ได้เพียงวันละ 100 ชิ้น 
กลับกลายเป็นขายได้มากถึง 1,000 ชิ้นต่อวัน
ที่น่าสนใจคือ ในปี 1998 McDonald’s เชนร้านฟาสต์ฟู้ดชื่อดัง ยังได้ให้ความสนใจเข้ามาร่วมลงทุนด้วยในร้าน Chipotle อีกด้วย
เรื่องนี้ทำให้ Chipotle สามารถขยายสาขาได้อย่างรวดเร็ว
จาก 14 สาขา เพิ่มขึ้นไปเป็นเกือบ 500 สาขาใน 7 ปี 
จนสามารถเข้าตลาดหลักทรัพย์ได้ในปี 2006 
และหลังจากที่เข้าตลาดได้ไม่นาน McDonald’s ก็ตัดสินใจถอนทุนออกจาก Chipotle ทั้งหมดในภายหลัง
แต่ก่อนที่จะมาประสบความสำเร็จแบบทุกวันนี้ Chipotle ก็เคยมียุคตกต่ำในช่วงหนึ่งเช่นกัน
เรื่องที่ว่านั่นก็คือ อาหารในร้าน Chipotle ถูกตรวจพบว่ามีเชื้อแบคทีเรียอีโคไล ซึ่งเป็นต้นเหตุของการเกิดอาการอาหารเป็นพิษร้ายแรง ทำให้ยอดขายของ Chipotle ลดลงอย่างมากในช่วงปี 2015 ถึง 2018
เรื่องที่เกิดขึ้นนี้ ถึงขนาดที่ทำให้คุณ Steve Ells ผู้ก่อตั้ง ต้องตัดสินใจลาออกจากตำแหน่ง CEO เลยทีเดียว
แต่แล้วก็เหมือนมีวีรบุรุษขี่ม้าขาวมาช่วย
เมื่ออดีต CEO ของ Taco Bell อย่างคุณ Brian Niccol ตัดสินใจเข้ามารับตำแหน่ง CEO คนใหม่
คุณ Brian เข้ามาช่วยคุมเข้มเรื่อง สุขอนามัยของวัตถุดิบต่างๆ และ ปรับรูปแบบ Chipotle ให้มีความเป็นมาตรฐานมากขึ้น
ด้วยประสบการณ์ที่คุณ Brian เคยบริหารกิจการร้านอาหารแนวเม็กซิโก Taco Bell มาก่อน ทำให้เขาสามารถฟื้นฟูชื่อเสียงและความนิยมของ Chipotle ให้กลับมาได้อีกครั้ง
โดยนับตั้งแต่คุณ Brian เข้ามารับตำแน่ง ก็ทำให้มูลค่าบริษัทของ Chipotle ในปัจจุบัน เพิ่มขึ้นจากช่วงตกต่ำมาแล้วกว่า 183%
มาถึงตรงนี้หลายคนอาจจะสงสัยแล้วว่า Chipotle นั้นมีดีอะไร ที่ทำให้สามารถกลับมาประสบความสำเร็จได้อีกครั้ง
แล้วอะไรคือสิ่งที่ทำให้ Chipotle แตกต่างจากร้านอาหารแนวเม็กซิโกร้านอื่น
ประเด็นแรกคือ Chipotle ให้ความสำคัญในเรื่องวัตถุดิบมากกว่าร้านฟาสต์ฟู้ดทั่วๆ ไป
อย่างเช่น เนื้อสัตว์ที่ใช้ต้องปราศจากฮอร์โมนและยาปฏิชีวนะ ส่วนผักที่ใช้ก็ต้องเป็นผักออร์แกนิก ไม่มีการตัดต่อพันธุกรรม และทั้งเนื้อและผักต้องไม่ใส่สารกันบูด ทำให้ผู้บริโภคสามารถมั่นใจได้ถึงคุณภาพอาหารของร้าน และตอบโจทย์คนรักสุขภาพ
ประเด็นที่สอง คือ เมนูอาหาร
รู้ไหมว่า Chipotle มีเมนูหลักเพียง 4 อย่างเท่านั้น คือ
1. Taco
2. Burrito 
3. Burrito Bowl 
4. สลัด
ซึ่งทั้ง 4 อย่างนี้ใช้วัตถุดิบที่ใกล้เคียงกันคือ ผัก แผ่นแป้ง เนื้อสัตว์ และข้าว แต่แตกต่างกันตรงที่รูปแบบการประกอบให้เป็นเมนูต่างๆ
การที่มีเมนูจำนวนไม่มาก ช่วยให้ Chipotle ไม่ต้องสต็อกวัตถุดิบหลายอย่าง และง่ายต่อการจดจำของผู้บริโภคด้วย
ซึ่งสิ่งสำคัญของเมนูทั้งหมด คือจะเน้นรสชาติแบบต้นตำรับอาหารเม็กซิโกแท้ๆ
ในขณะที่ร้านอื่นอย่างเช่น Taco Bell จะมีการปรับเปลี่ยนให้อาหารเม็กซิโกมีรสชาติถูกปากชาวอเมริกันมากขึ้นหรือที่เรียกว่าอาหารสไตล์ Tex-Mex (Texan-Mexican)
และประเด็นสุดท้ายที่น่าสนใจคือ
ปัจจุบัน Chipotle มีสาขาในสหรัฐฯ ทั้งหมด 2,622 สาขา และในต่างประเทศอีก 31 สาขา 
โดย Chipotle ทำหน้าที่บริหารเองทั้งหมด 
ในขณะที่ Taco Bell จะเป็นรูปแบบการขยายสาขาในแบบแฟรนไชส์มากกว่า
ซึ่งการบริหารสาขาทั้งหมดด้วยตัวเจ้าของแบรนด์เอง 
จะสามารถควบคุมคุณภาพอาหารและบริการของร้าน ได้สะดวกและทั่วถึงกว่าแบบให้แฟรนไชส์
แล้ว Chipotle รายได้ดีแค่ไหน?
ปี 2017 รายได้ 139,000 ล้านบาท กำไร 5,480 ล้านบาท
ปี 2018 รายได้ 151,000 ล้านบาท กำไร 5,490 ล้านบาท 
ปี 2019 รายได้ 174,000 ล้านบาท กำไร 10,895 ล้านบาท
หรือคิดเป็นการเติบโตเฉลี่ยต่อปีของรายได้  ปีละ 12%
โดยเฉพาะในช่วงโควิด 19 ระบาดในสหรัฐฯ
ยอดขายช่องทางออนไลน์ ในไตรมาสที่ 2 นั้นเพิ่มขึ้นถึง 216% เมื่อเทียบกับช่วงเวลาเดียวกันของปีก่อนหน้า
เรื่องนี้ก็ยิ่งทำให้ความคาดหวังของนักลงทุนสูงขึ้น 
จนทำให้มูลค่าบริษัทของ Chipotle เพิ่มขึ้นเป็น 1 ล้านล้านบาท 
ซึ่งมูลค่านี้ สูงกว่า Yum! Brands เจ้าของ Taco Bell, Pizza Hut และ KFC ที่มีมูลค่าอยู่ที่ประมาณ 913,000 ล้านบาท ในตอนนี้เสียอีก
เรื่องของ Chipotle เป็นกรณีศึกษาที่ดีว่า
ถึงแม้จะเป็นร้านอาหารแบบจานด่วนหรือฟาสต์ฟู้ด
ก็ไม่ได้หมายความว่าลูกค้าจะต้องได้รับประสบการณ์แบบร้านฟาสต์ฟู้ด คือเน้นที่ความรวดเร็ว แต่คุณภาพอาหารอาจไม่ดีเสมอไป
อย่างที่ผู้ก่อตั้งอย่างคุณ Steve Ells ได้เคยกล่าวไว้ว่า 
“Food served fast doesn't have to be a traditional fast-food experience.”
“อาหารจานด่วน ไม่ได้จำเป็นจะต้องให้ประสบการณ์แบบ “จานด่วน” เสมอไป”..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-Chipotle Maxican Grill Inc, Annual Report 2019 
-
-
-
-
-